**Referat af skolebestyrelsesmøde**

**Dato:**

**Onsdag 24. marts klokken 16.30 – 18.30. VIRTUELT MØDE.**

**(Link sendes i mail).**

|  |  |
| --- | --- |
| **Deltagere:**  Ronni Schønemann – forælder (Formand)  Henriette Winther – forælder  Morten Sterling – forælder  Karina Gottlieb – forælder (sup.)  Stefan Wilkens – Eksternt medlem fra Skellerup  **Medarbejdere:**  Jeppe Dørup – TR lærere og medarbejderrepræsentant  Rasmus K. Jacobsen– TR pædagoger medarbejderrepræsentant  David Wulf Andersen – Viceskoleleder og referent  Miguel Svane – Skoleleder  **Afbud fra:**  Bo Rasmussen – forælder (Næstformand)  Nathja Molsgaard – forælder  Kim Hansen – forælder (sup.)  Jette Haunstrup – forælder (sup.)  **DAGSORDEN:** |  |

1. **Nyt fra Skoleleder, Formanden og Skellerup.**

Skoleleder

Miguel fortæller at visitationerne af såvel nyborg- som udenbyselever er ved at være på plads. Det tyder på at der bliver en lille stigning i antallet af udenbyselever.

Det ser umiddelbart ud til at vi, med den elevbase , kan fastholde vores afdelings- og klassestruktur. Den endelige placering af elever i klasser foretages i en proces mellem klasseteams, forældre og ledelse. Placeringen af elever afgøres af såvel elev- og klasseprofiler, hvor vi sigter imod at lave bedst mulige match.

Vi har et meget lavt sygefravær blandt vores personale – det er fantastisk at opleve og gør hverdagen lettere.

Skellerup

Stefan fortæller at alle aktiviteter i Skellerup er aflyst – selv sommerfesten er i fare. Et lille lyspunkt er, at Borgerforeningen snart går i gang med at lave en lille film der beskriver livet i Skellerup.

Der graves fibernet ned i byen, hvilket man måske har lagt mærke til.

1. **Status på corona restriktioner og elevernes og personalets hverdag.**

**Forslag fra ledelsen om nødundervisningsprogram frem til sommerferien.**

Der er fuld gang i lyntestning. Vi startede med personalet og har nu fået elever fra 12 år med i rutinen. Det har fungeret fint med at give samtykke gennem AULA. Det er pt. gennemsnitligt omkring 35 elever og 40 medarbejdere der møder op til de to ugentlige test. Det er indtrykket at medarbejderne bakker fuldt op om systemet og at der er stor tilfredshed med at det er lykkes at arrangere testning i forbindelse med arbejdet.

Vi håber på, og kæmper for, at testningen fortsætter i samme kadence – selv når folkeskolerne begynder at trække på systemet. Det er et vigtigt fokus for bestyrelsen at testningen af såvel medarbejdere og elever fortsætter uændret, da dette er en nødvendig sikring af en skole der holder fuldt åben, og hvor personalet ikke er tilbudt vaccine!

Testresultaterne registreres på Sundhed.dk og vil også være tilgængelige i et fremtidigt coronapas.

Hvis en elev testes positiv på skolen er det ledelsen der sørger for information og håndtering. Eleven vil blive isoleret frem til forældrene kommer og henter.

Skolen vil gerne bede Skolebestyrelsen om at støtte driften, i henhold til nødundervisningsbekendtgørelse, frem til sommerferien (afkortet skoledag). Der var stor enighed om at bakke op om dette for at sikre forudsigelighed og stabilitet i klasserne.

Restriktionerne er de samme som hidtil med adskillelse af klasser, rengøring hygiejne osv. Skolen mener det er forsvarligt at gennemføre lejrskoler, hvor det er den daglige klasse der tager afsted sammen.

Ligeledes overvejes det nu at åbne for at vores supervisioner for både teams og afdelinger kan gøres fysiske, hvilket vil give et klart større udbytte.

Afgangsprøver er i år reduceret til skriftlig matematik, skriftlig og mundtlig dansk samt mundtlig engelsk. Vi har fem elever der skal til prøve. Brobygning til ungdoms- og erhvervsuddannelser er ramt af corona, hvilket er et stort savn. Skolen og vores uddannelsesvejleder støtter de elever der skal videre med samtaler og skolebesøg – det bliver forhåbentligt nemmere i løbet af foråret.

Bestyrelsen vil gerne anerkende hele personalets fantastiske evne til at holde fast ved at lave sikker skole for børnene og udholde de udmattende arbejdsbetingelser som restriktionerne medfører!

1. **Elevernes fritidsfællesskaber. Nyt om skolens status. (v. David og Miguel).**

Miguel har hold telefonmøde med lederen af Ungdomsskolen omkring problematikken i at vores børn kun, i meget begrænset omfang, bruger Ungdomsskolens tilbud.

Peter og David tager fokuspunkterne fra sidste bestyrelsesmøde ud til drøftelse i afdelingerne i løbet af foråret.

Vi tænker også at se vores elevplansskabelon efter – hvordan giver vi fritidslivet mere fokus her?

Vi satser og tror på at Sommercamp, et sommerferietilbud i samarbejde mellem Heldagsskolen, Rævebakkeskolen og Ungdomsskolen, bliver afholdt i år.

Punktet tages op igen på næste møde.

1. **Videre drøftelse af vikardækning på skolen. Status og muligheder drøftes.**

På sidste møde blev det drøftet at arbejde med udvikling af et princip omkring hvordan skolen løser vikardækning.

Der er nedsat en arbejdsgruppe bestående af Jeppe, Rasmus, Peter og David der skal forsøge at finde frem til en bedre løsning der understøtter elementer som stabilitet (vikaren bliver i jobbet), at vikaren er kendt af elever og voksne, at vikaren bliver fagligt dygtig til at løse opgaven med vores børn.

Der er lige nu en skitse på bordet, med en fast tilknyttet fuldtidsansat i hver afdeling, der varetager al vikardækning (langtidssygemeldinger undtaget) i kombination med fleksibilitet blandt de faste voksne.

Bestyrelsen er optaget af at der findes en løsning der understøtter følgende elementer:

* Kendte voksne
* Fastholdelse
* Kvalificeret arbejdskraft
* Fleksibilitet

Det blev besluttet at afvente arbejdsgruppens arbejde inden punktet tages op igen.

1. **Skolens APV forelægges, (udarbejdet ud fra 3i1 målingen). Bilag.**

Miguel fortalte lidt om baggrunden for skolens APV, der i bund og grund er en beskrivelse at hvordan skolen har planlagt at arbejde med arbejdsmiljøet.

Der er udvalgt følgende fokuspunkter på det fysiske arbejdsmiljø:

* Indeklima, ventilation og udluftning
* Belysning
* Toiletforhold ved udeskole
* Støj fra elevmålgruppen

Omkring det **psykiske arbejdsmiljø**, har vi sat fokus på hvordan personalet bedst, både sammen og hver især, lykkes med kerneopgaven – at skabe udvikling for vores børn. Når vi oplever *ikke* at lykkes, har det store konsekvenser for vores arbejdsmiljø.

I det kommende skoleår arbejder vi videre med vores feedbackkultur – vi vil være gode til at tale sammen fagligt og bruge hinandens styrker.

Vi går desuden i gang med et stort fælles uddannelsesprogram med henblik på en forstærkning af vores fælles pædagogiske fundament. Uddannelsesprojektet løber over to år og varetages at Jens Wilbrandt, der samtidig er teamsupervisor på skolen.

Desuden står Elevplanen for et gennemsyn for at sikre at den bedst muligt understøtter vores elevers udvikling og personalets overblik over målsætninger og udvikling – elevplanen skal være et målrettet arbejdsredskab og ikke ”tom” dokumentation. Der var enighed om at det vil give god mening at indsamle input fra såvel elever og forældre!

Desuden arbejder ledelsen med såvel individuelle som fælles udviklingsmål og modtager supervision i dette arbejde.

1. **Evt.**

Der er et fællesrådsmøde (de samlede skoleledere og formænd fra alle kommunens skolebestyrelser) d. 20. april kl. 19.00. Temaet på dagsordenen er resursetildeling til kommunens skoler. Miguel og Ronni deltager.

*Har alle styr på mødedatoer (rullende dage kl. 16.30-18.30):*

*29. april + fotografering hvis fysisk møde*

*10. juni*

*Næste mødepunkter:*

* *Årsberetning fra Skolebestyrelsesformanden*
* *Elevernes fritidsfællesskaber*
* *Skoleårets planlægning og indsatsområder. Orientering om Skoleplan.*
* *Vikardækning*